31996L0037
L 186/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/37/ЕО НА КОМИСИЯТА
от 17 юни 1996 година
за привеждане в съответствие с техническия прогрес на Директива 74/408/ЕИО на Съвета относно вътрешното обзавеждане на моторните превозни средства (здравина на седалките и тяхното закрепване)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (1), последно изменена с Директива 95/54/ЕО на Комисията (2), и по-специално член 13, параграф 2 от нея,
като взе предвид Директива 74/408/ЕИО на Съвета от 22 юли 1974 г. за сближаване на законодателствата на държавите-членки относно вътрешното обзавеждане на моторните превозни средства (здравина на седалките и тяхното закрепване) (3), последно изменена с Директива 81/577/ЕИО на Комисията (4) и по-специално член 5 от нея,
като има предвид, че Директива 74/408/ЕИО е една от специалните директиви във връзка с процедурата на ЕИО за типово одобрение, установена с Директива 70/156/ЕИО; като има предвид, че, поради това, разпоредбите на Директива 70/156/ЕИО относно системите, компонентите и обособените технически възли на превозните средства се прилагат за настоящата директива;
като има предвид, по-специално, че член 3, параграф 4 и член 4, параграф 3 от Директива 70/156/ЕИО, изискват към всяка специална директива да се прилага информационен документ, включващ съответните точки от приложение I към настоящата директива, както и сертификат за типово одобрение, основаващо се на приложение VI, за да може типовото одобрение да се компютъризира;
като има предвид, че е възможно също така да се приведе в съответствие настоящата директива с техническия прогрес така че да се подобри предвидената за пътниците в моторните превозни средства защита по отношение на здравината на седалките и монтирането на облегалките за глава, като се изисква съответствие с техническите разпоредби на Регламент 17.04 на Икономическата комисия за Европа на Обединените нации и по-специално за височината на облегалките за глава, предвидена за серия 05 от измененията на този регламент;
като има предвид, че е също възможно да се изисква монтирането на облегалките за глава на предните странични седалки в превозните средства категории М1, N1 и М2 с бруто тегло, ненадвишаващо 3 500 kg, така че да се намали риска от травми на врата при удар отзад;
като има предвид, че процедурата за определяне на точката Н на седалката е посочена в приложение III към Директива 77/649/ЕИО на Съвета (5), последно изменена с Директива 90/630/ЕИО на Комисията (6) и следователно не е необходимо да се описва отново в настоящата директива; като има предвид, че е направено позоваване на Директива 74/60/ЕИО на Съвета (7), последно изменена с Директива 78/632/ЕИО на Съвета (8) и Директива 78/932/ЕИО на Съвета (9);
като има предвид, че следва да се предвиди в бъдеще подобряване на изискванията за здравина на седалките, специфични за превозни средства, категория М2, основаващи се на опита, и проучване на произшествията; като има предвид, че следва да се предвидят за в бъдеще експлоатационните характеристики на седалките, подложени на комбинирано натоварване на пътник с колан и на пътник без колан на задната седалка; като има предвид, че, през следващите две години, трябва да се предприеме изследователската програма с оглед разработване на нова процедура за статично изпитване на седалките, която гарантира еднакво ниво на безопасност, в сравнение със съществуващото динамично изпитване;
като има предвид, че следва да се предвиди в бъдеще да продължи усъвършенстването на осигурената от облегалките за глава защита, въз основа на преглед на видовете увреждания, чрез евентуалното въвеждане на увреждания на врата като критерий за експлоатационните характеристики, въз основа на използването на изпитвателен манекен хибрид III;
като има предвид, че влизането в сила на изменение на Директива 77/541/ЕИО на Съвета (10), последно изменена с Директива 90/628/ЕИО на Комисията (11), за да се изисква монтирането на обезопасителни колани в превозни средства от категории М2 и М3 да зависи от привеждането в съответствие с техническия прогрес на Директива 76/115/ЕИО на Съвета (12), последно изменена с Директива 90/629/ЕИО на Комисията (13) за анкерното закрепване на обезопасителните колани и на настоящата директива за здравината на седалките;
като има предвид, че разпоредбите на настоящата директива са в съответствие със становището на Комитета по адаптиране към техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
1. Заглавието на Директива 74/408/ЕИО се изменя, както следва: „Директива 74/408/ЕИО на Съвета относно седалките, тяхното анкерно закрепване и облегалките за глава на моторните превозни средства“.
2. Членовете от Директива 74/408/ЕИО се изменят, както следва:
(1)
Член 1, в края гласи: „… с изключение на превозните средства, които се движат по релси и тракторите за горското и селското стопанство и всички самоходни машини“;
(2)
Член 2 гласи:
„… на основания, свързани със здравината на седалките или тяхното анкерно закрепване или с предоставянето на типово одобрение на ЕИО или на национално типово одобрение за седалка, на основания, свързани с нейната здравина и възможност за защита на пътника, ако отговарят на изискванията, посочени в приложения II или III, както е приложимо, когато превозното средство спада към категория М и е снабдено с обезопасителни колани, и на изискванията, посочени в приложение IV, когато превозното средство спада към категория М2 или М3 и не е снабдено с обезопасителни колани или категория N. Категориите превозни средства са определени в приложение IIА към Директива 70/156/ЕИО“;
(3)
Член 3 гласи:
„… на основания, свързани със здравината на седалките или тяхното анкерно закрепване или да забрани продажбата, въвеждането в експлоатация или използването на всяка седалка на основания, свързани с нейната здравина и възможност за защита на пътника, ако отговарят на изискванията на съответните приложения, в зависимост от категорията, към която спада превозното средство, посочена в член 2.“
(4)
В член 4 „приложение I, 2.2“ се заменя с „приложение II, 2.2, приложение III, 2.3 или приложение III, 2.4, както е приложимо“;
(5)
В член 5 „приложения от I до IV“ се заменя с „приложенията“.
3. Приложенията към Директива 74/408/ЕИО се изменят в съответствие с приложението към настоящата директива.
Член 2
1. Считано от 1 януари 1997 г., никоя държава-членка не може на основания, свързани със седалките, анкерните закрепвания и облегалките за глава, да:
-
отказва да предоставя типово одобрение на ЕО или национално типово одобрение, по отношение на тип моторно превозно средство или тип седалка, или
-
забранява регистрацията, продажбата или въвеждането в експлоатация на превозни средства или продажбата или въвеждането в експлоатация на седалки,
ако седалките, тяхното анкерно закрепване и облегалки за главата са в съответствие с изискванията на Директива 74/408/ЕИО, изменена с настоящата директива.
2. Считано от 1 октомври 1999 г. за превозните средства категория М2 с максимална маса, непревишаваща 3 500 kg и за всички останали превозни средства, считано от 1 октомври 1997 г., държавите-членки:
-
не издават типово одобрение на ЕО, и
-
могат да отказват да издават национално типово одобрение;
за тип превозно средство, по причини, свързани със седалките, тяхното анкерно закрепване и облегалките за глава, и за тип седалка, ако не са изпълнени изискванията на Директива 74/408/ЕИО, изменена от настоящата директива.
3. Считано от 1 октомври 2001 г. за превозните средства категория М2 с максимална маса, непревишаваща 3 500 kg и за всички останали превозни средства от категории М и N1, от 1 октомври 1999 г., държавите-членки:
-
считат, че сертификатите за съответствие, които придружават нови превозни средства в съответствие с изискванията на Директива 70/156/ЕИО, не са вече валидни за целите на член 7, параграф 1 от настоящата директива,
-
могат да откажат регистрацията, продажбата или въвеждането в експлоатация на превозни средства, които не са придружени от сертификат за съответствие съгласно Директива 70/156/ЕИО, и
-
могат да забраняват продажбата и въвеждането в експлоатация на нови седалки;
на основания, свързани с техните седалки, анкерни закрепвания и облегалки за главата, ако не са изпълнени изискванията на Директива 74/408/ЕИО, изменена с настоящата директива.
4. Считано от 1 октомври 1999 г. изискванията на Директива 74/408/ЕИО относно седалките като компоненти, изменена с настоящата директива, са приложими за целите на член 7, параграф 2 от Директива 70/156/ЕИО.
Член 3
В срок от две години от датата, спомената в член 4, Комисията преразглежда следните въпроси:
-
равнозначността на статичното изпитване на седалката за целите на приложение III,
-
изискванията за облегалките за глава за целите на приложение II,
-
специфични изисквания за здравина на седалките за превозни средства категория М2,
-
изисквания за здравина на седалките, когато са подложени на комбинирано натоварване,
-
приложимостта на обезопасителните колани към страничните седалки.
Въз основа на резултатите от това преразглеждане може да се предложат по-нататъшни изменения към директивата, в съответствие с процедурата, предвидена в член 13 от Директива 70/156/ЕИО.
Член 4
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива, преди 31 декември 1996 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Редът и условията на това позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 17 юни 1996 година.